Vniuersis et singulis presentes litteras inspecturis Magnus, permissione diuina episcopus Aboensis, salutem in Domino sempiternam. Omnipotentis Dei profusa liberalitas, quj suos fideles in peculio credito donatores sibi ipsi dignatur efficere, de suo in suis eliciens meritum quod coronet, ex ewangelico testimonio districcior in racione bonorum apparere dinoscitur, quo alicuj in ipsis donis munificenciam prerogauerit (ͻ: pro-) ampliorem. Cuius sollicita meditacione promoti (ͻ: per-), diuine pietatis circa nos, quamuis immeritos, numerosa deprehendentes beneficia, nosque villicacionis pretextu eorum districtissime obnoxios racioni graciarum riuos in ipsum fontale principium quantulocunque deuocionis studio desideramus conuertere, vt de supereffluenti actorum largitate tandem in cumulum sperate glorie scateant et erumpa[n]t. Vnde de bonis nobis a Deo collatis ad ipsius gloriam et beatissime virginis Marie tociusque celestis curie, ob salutem anime nostre nostrorumque parentum et amicorum nostrorum, de consensv dilecti capituli nostri altare quoddam in honorem et sub vocabulo sanctissimj corporis Christi, sanctorum angelorum et sancte Birgitte vidue, in ecclesia Aboensi erigimus, insta[ura]mus et fundamus, pro ipsius altaris dote et sustentacione infrascripta bona nostra et predia irreuocabiliter assignantes: primo itaque donamus ac pro dote et corpore prebende deputamus prefato altari de bonis nostris hereditariis, consencientibus nostris heredibus, vt in ipsorum patet litteris, duo predia seu colonias jn Karlis, parrochia Virmaa; jtem vnum predium in Lenakala; jtem vnum predium in Halos, eiusdem parrochie; jtem vnum predium Paltila, parrochie Letala. De bonis vero per nos acquisitis vnum predium in Hirmus, parrochie Virmaa, aliud in Karkos, tercium in Kinakala, eiusdem parrochie; jtem vnum predium in Nolima, parrochie Lundis; jtem duo predia in Rungaa, parrochie Pikis; 3:m ibidem, quod Martinus Abramson contulit eidem altari; jtem vnum predium in Mergha, parrochie Halko, ad quodlibet eciam predictorum prediorum assignamus pro inuentario vnum par boum, duas vaccas, vnam equam et vi oues; jtem 3:s colonias in Sildødhe parrochie Saltuiik; jtem quoddam pratum in Laustis, xvi plaustrorum fenj, quod comparauimus ab Effrardo Grymme, quondam ciue Aboensi. Hec omnia et singula supradicta predia cum suis omnibus et singulis attinenciis nobis nostrisque heredibus alienando eximimus per presentes dictoque altari ea cum omni iure appropriamus perpetuo possidenda, tali tamen condicione adiecta, quod quilibet prebendatus eiusdem altaris, qui pro tempore fuerit, tenebitur omni ebdomada celebrare aut facere celebrari 3:s missas in altari prefato, vnam videlicet feria ij:a de corpore Christi cantatam, aliam de angelis uel de sancta Birgitta alternatis ebdomadibus, feria qua placuerit; eciam fferia 2:a pro fidelibus defunctis et specialiter pro fundatore et eius parentibus et aliis eiusdem altaris benefactoribus. Celebrabit eciam aut celebrari faciet omni anno duas cantatas exequias et (ͻ: pro) nostra et parentum ac heredum nostrorum animabus nominatim, videlicet in crastino corporis et in crastino sancte Birgitte, vtraque vice vespere precedente vigilias et in crastino missam ante predictum altare decantando. Volumus preterea et disponimus, quod presentacio, prouisio, collacio sev queuis alia ordinacio dicti beneficii uel altaris post mortem nostram ad loci ordinarium de consensv capituli pertineat, jta tamen quod [si] cognati aut heredes nostri tempore vacacionis ipsius altaris pro aliqua persona ydonea de nostra cognacione intercesserint, tali (ͻ: tales) in assequcione ipsius beneficii indubitanter ceteris debeant anteferri, prouiso incunctanter quod nulla omnino persona ad dicti beneficii possessionem admittatur, nisi que per se dicto altari deseruiat, continuam circa ipsum faciens residenciam personalem. Nos nichilo minus de beneficio prelibato et omnibus ad ipsum pertinentibus secundum libitum nostrum ordinandi nobis quoad uixerimus facultatem liberam reseruamus. Jn quarum omnium fundacionis, dotacionis, disposicionis, reseruacionis et aliorum quorumcunque premissorum euidens testimonium sigillum nostrum et sigillum dilecti capituli nostri presentibus sunt appensa. Datum Abo anno Dominj mcdxxvº, dominica infra octauas corporis Christi.